ગુરુવારની મોડી રાત્રે લોકલ ક્રાઇમ બ્રાંચના પીએસઆઇ એ.ડી.મહંત, ઇન્દ્રજીતસિંહ વાઘેલા સહીત ૮ પોલીસ જવાનો ડેડીયાપાડામાં પેટ્રોલિંગમાં હતા.તે સમય દરમ્યાન ભરાડા ગામ નજીક કેટલાક ઇસમો જીપગાડીમાંથી દારૂની પેટીઓ ઉતારી રહયાં હતાં. પોલીસે તેમને પડકારતા ગાડી પાસે હાજર રહેલાં ચાર બુટલેગરોએ ‘સાલે કોકાટ દાલોં’એમ કહી ગાડીમાંથી તલવારો કાઢીને પોલીસ પર હુમલો કર્યો હતો. પોલીસ જવાનોએ જીવનાં જોખમે બુટલેગરો પાસેથી તલવારો ખેચીને ૩ બુટલેગરોને ઝબ્બે કર્યા હતા.જો કે અંધારાનો લાભ લઇ સ્થાનિક કુખ્યાત બુટલેગર પોલીસને ચકમો આપીને ફરાર થઈ ગયો હતો.